**П Р Е Д Л О Ж Е Н И Е**

на Синя България за изменение и допълнение на ЗУЗСО с цел пресичане на презастрояването на територията на Столична община

От Синя България предлагаме на другите политически групи и на независимите общински съветници в Столичния общински съвет проект за изменение и допълнение в Закона за устройство и застрояване на Столична община, който да бъде основа около която да се обединим и да поканим народните представители от трите столични многомандатни избирателни района и от Парламентарната комисия по местно самоуправление и регионална политика с искане да инициират тази законодателна промяна.

Промените в Закона за устройство и застрояване на Столична община са най-бързият и ефективен начин да се пресече презастрояването на територията на Столична община и съответства на предизборния ангажимент на всички участници в изборите за кмет и съветници на Столичната община за пресичането на тази порочна практика.

**С предложения законопроект:**

Пресичаме възможността Далекоперспективните територии, които са с площ почти 1/5 от територията на компактния град, да бъдат застроявани на парче, без предваритено приети подробни устройствени планове за цели квартали.

Въвеждаме и ограничение в плътността, интензивността и височината на застрояване и задължение за устройване на минимална озеленена площ за усройствени зони Ц1, Ц2 и СМФ, за които в действащия закон няма такива ограничения.

Премахваме възможността за презастрояване със забраната за изменение на подробни устройствени планове за преструктуриране на жилищни комплекси с цел увеличаване на определените с тях плътност и интензивност на застрояване.

Даваме възможност общинският съвет и кметът на общината да могат да определят терени за обществено озеленяване, които към момента не са озеленени, но е целесъобразно да бъдат включени в зелената система.